Vergeet die gholfrobot, Tiger is mens | Netwerk24
Deur Marizanne Kok 28 Februarie 2021 00:16
Oor Tiger Woods se persoonlike lewe was die wêreld nog altyd grootbek. Hoekom is daar dan dié week meer fokus op sy gholfloopbaan as sy gesondheid, vra Marizanne Kok.
Tiger Woods en sy seuntjie, Charlie, verlede jaar op die gholfbaan.
Dit het reeds Dinsdagaand begin: die derms-uitrygery oor hoe die motorongeluk waarin Tiger Woods net enkele ure tevore was, sy kans om ooit weer gholf te speel sal beïnvloed.
Daar was (en is steeds) geen duidelikheid oor die volle omvang van sy beserings nie – ons wonder steeds of daar benewens sy vergruisde enkel en gebreekte been skade is aan, sê maar, sy knaend brose rug. En tog word ons oorval met sogenaamde kennersopinies oor wanneer hy terug op die gholfbaan kan wees, sonder om te weet hoe gou (en óf) hy net weer normaal sal kan loop.
Twee maande gelede het mense geoe-en-aa oor die beelde van Woods en sy seuntjie, Charlie, in 'n PGA-toernooi in Florida. Die kollig was fel op die 11-jarige, en niemand was vreeslik gepla met wat Woods sr. aanvang nie.
Nou word ons egter onderwerp aan die aanhalings van spelers wat hulle "nie gholf kan indink sonder Tiger Woods" nie. Ons moet hoor Woods is beslis sterk en mededingend genoeg om soos Ben Hogan te maak en ná 'n ernstige motorongeluk meer majors te wen. Ons word herinner dat dié ou nooit afgeskryf kan word nie.
Maar van ure lange besprekings oor hoe sy ongeluk Woods die mens en gesinsman gaan affekteer, is daar nie sprake nie.
Gelukkig het gholf vir Rory McIlroy, wie se kommer oor Woods uitsluitlik spruit uit hul jarelange vriendskap.
Die Noord-Ier was sigbaar geïrriteerd toe hy Donderdag gevra is of hy dink Woods sal ooit weer gholf speel.
Die wrak van die motor waarin Woods van die pad is. Foto: Reuters
"Hy's nie Superman nie," het McIlroy teruggekap. "Hy's 'n mens. En hy is reeds deur so baie. Ek dink almal moet in hierdie stadium net dankbaar wees dat hy leef, dat sy kinders nie hul pa verloor het nie. Dis die belangrikste ding. Gholf is nie nou die kruks van die saak nie."
Hoor-hoor, Rory! Inderdaad.
Daar is soveel meer aan Woods as net die robot-agtige figuur op die gholfbaan. En sy lewensverhaal is bekend genoeg dat niemand 'n verskoning het om hom as mens mis te kyk nie.
Dink enigiemand wat die interaksie tussen Woods en sy kinders die laaste paar jaar gesien het werklik hy verknies hom meer oor of hy weer professionele gholf kan speel, as oor of hy weer saam met Charlie op 'n bof kan gaan staan, of langs 'n sokkerveld kan loop terwyl Sam daarop rondhardloop? Sal hy hom regtig nou verknies oor die drie majors wat hy kort om Jack Nicklaus te vang, terwyl sy lewe net dae tevore in 'n tollende kar voor sy oë geflits het?
Die gholfrobot waaraan Earl Woods vir soveel jare gebou het, het nou plek gemaak vir 'n man wat sy kinders bo alles stel, en vriende gemaak het met dieselfde ouens wat hy jare terug op die baan wou vermorsel. Hy laat die wêreld deesdae toe om te sien hy is ook net vlees en bloed.